Broj: 711-I-1343-M-217/22-02-17

Zagreb, 29. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić i, Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Marije Šarić, gradonačelnica Grada Pleternice,** za davanjem mišljenja Povjerenstva, na 169. sjednici, održanoj 29. travnja 2022., daje sljedeće:

**MIŠLJENJE**

1. **Sukladno odredbama ZSSI/21-a, nema zapreke da se poslovnom subjektu u vlasništvu brata obveznice Marije Šarić, gradonačelnice Grada Pleternice, dodjeli u zakup državno poljoprivredno zemljište u postupku koji provodi Grad Pleternica te sklopi ugovor o zakupu s Republikom Hrvatskom.**
2. **Povjerenstvo ukazuje obveznici Mariji Šarić da je dužna deklarirati, sukladno članku 9. stavku 1. ZSSI/21-a, okolnost da je poslovnom subjektu iz točke I. dodijeljeno državno poljoprivredno zemljište u zakup članovima Gradskog vijeća Grada Pleternice te članovima Povjerenstva za zakup, kao i s tom okolnosti upoznati javnost objavom na internetskoj stranici Grada.**
3. **Temeljem članka 9. stavka 2. ZSSI/21-a, obveznica Marija Šarić dužna je izuzeti se od potpisivanja ugovora o zakupu poljoprivrednog zemljišta u ime Republike Hrvatske s poslovnim subjektom kojem je vlasnik njezin brat te za to ovlastiti svog zamjenika.**

Obrazloženje

Zahtjev za davanjem mišljenja Povjerenstva podnijela je Marija Šarić, gradonačelnice Grada Pleternice. U knjigama ulazne pošte Povjerenstva zahtjev je zaprimljen 22. travnja 2022. pod poslovnim brojem 711-U-4308-M-217/22-01-3, povodom kojeg se vodi predmet broj M-217/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici njihovi zamjenici obveznici u smislu navedenog Zakona, stoga je Marija Šarić povodom obnašanja dužnosti gradonačelnice Grada Pleternice zakonska obveznica.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznica navodi da je Gradsko vijeće Grada Pleternice donijelo odluku o izboru najpovoljnije ponude za zakup poljoprivrednog zemljišta u vlasništvu Republike Hrvatske na području Grada Pleternice, u smislu odredba članka 31. stavka 12. Zakona o poljoprivrednom zemljištu („Narodne novine“, broj 20/18., 115/18. i 98/19.), sukladno prethodno provedenom javnom natječaju za zakup.

Naime, navodi da je temeljem odredbi navedenog Zakona odluku o raspisivanju donijelo Gradsko vijeće, te da je pregled pristiglih ponuda izvršilo povjerenstvo koje je imenovano od strane Gradskog vijeća, ali da ugovor o zakupu u ime Republike Hrvatske potpisuje gradonačelnik. Također navodi da je Navedeni javni natječaj u cijelosti proveden za vrijeme mandata bivše gradonačelnice, te prošlog saziva Gradskog vijeća, kao i da u istom natječaju nije na bilo koji način sudjelovala.

Međutim, iznosi da je u istom natječaju, između ostalih, sudjelovao i njezin brat te da je Gradsko vijeće donijelo odluku kojom mu se dodjeljuje zakup za dvije proizvodno-tehnološke cjeline (u daljnjem tekstu: PTC), od ukupno 63 PTC-a.

Zaključno navodi da je u tijeku ishođenje prethodnog mišljenja o pravnoj valjanosti ugovora od strane nadležnog županijskog državnog odvjetništva sukladno članku 38. stavku 3. Zakona, te traži mišljenje Povjerenstva kako postupiti u ovoj situaciji s obzirom da je kao gradonačelnica nadležna potpisati ugovor o zakupu.

Člankom 21. stavkom 1. ZSSI/21-a propisano je da je u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji obveznika ima 0,5% ili više udjela u vlasništvu, obveznik dužan o tome pravodobno obavijestiti Povjerenstvo.

Člankom 5. stavkom 3. ZSSI/21-a propisano je da su članovi obitelji obveznika njegovi braća i sestre. Člankom 5. stavkom 6. ZSSI/21-a propisano je da se povezane osobe članovi obitelji obveznika.

Člankom 2. stavkom 1. ZSSI/21-a propisano je da u obnašanju javne dužnosti obveznici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Sukladno članku 9. stavku 1. ZSSI/21-a, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. tog članka propisano je da će se ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 31. stavkom 1. Zakona o poljoprivrednom zemljištu propisano je da se poljoprivredno zemljište u vlasništvu države daje u zakup putem javnog natječaja na rok od 25 godina s mogućnošću produljenja za isto razdoblje.

Stavkom 5. istog članka propisano je da odluku o raspisivanju javnog natječaja za zakup donosi općinsko ili gradsko vijeće na čijem se području zemljište nalazi, o čemu je jedinica lokalne samouprave dužna obavijestiti županiju i Ministarstvo.

Stavcima 12. do 14. istog članka propisano je da odluku o izboru najpovoljnije ponude za zakup donosi općinsko ili gradsko vijeće, odnosno Gradska skupština Grada Zagreba, na čijem se području zemljište nalazi na prijedlog Povjerenstava za zakup na poljoprivrednom zemljištu u vlasništvu države (u daljnjem tekstu: Povjerenstvo za zakup) pri čemu jedinice lokalne samouprave istu dostavljaju na prethodno mišljenje županiji i suglasnost Ministarstvu, a Grad Zagreb na suglasnost Ministarstvu. Povjerenstvo za zakup imenuje predstavničko tijelo jedinica lokalne samouprave, odnosno Grada Zagreba, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća, odnosno Gradske skupštine Grada Zagreba, na čijem se području zemljište nalazi. Članovi Povjerenstva iz stavka 13. ovoga članka kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti rada tog Povjerenstva.

Člankom 33. istog Zakona propisano je da stručne poslove u vezi s postupkom provedbe javnog natječaja za zakup obavlja upravno tijelo općine ili grada, odnosno Grada Zagreba nadležno za poljoprivredu.

Člankom 37. Zakona o poljoprivrednom zemljištu propisano je da se početna zakupnina utvrđuje prema površini i kulturi katastarske čestice te jediničnoj zakupnini prikazanoj po županijama, katastarskim općinama i katastarskim kulturama, a za Grad Zagreb po katastarskim općinama i katastarskim kulturama. Jediničnu zakupninu i način izračuna početne zakupnine za zakup Vlada Republike Hrvatske propisuje uredbom.

 Istim Zakonom, člankom 38. propisano je da na temelju odluke o izboru najpovoljnije ponude na javnom natječaju za zakup, općinski načelnik, odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku. Stavkom 8. istog članka propisano je da je zakupnik dužan jedinici lokalne samouprave, odnosno Gradu Zagrebu na čijem se području zemljište nalazi podnositi godišnje izvješće o ispunjavanju ciljeva Gospodarskog programa svake godine do kraja ožujka za prethodnu godinu.

 U zahtjevu za mišljenje nije precizirano putem kojeg organizacijskog oblika brat od obveznica obavlja samostalnu poljoprivrednu djelatnost (obiteljsko poljoprivredno gospodarstvo, samoopskrbno poljoprivredno gospodarstvo, obrt registriran za obavljanje poljoprivredne djelatnosti).

Iz citiranih odredbi Zakona o poljoprivrednom zemljištu proizlazi da gradonačelnik sklapa ugovor o zakupu poljoprivrednog zemljišta u ime Republike Hrvatske. Povjerenstvo stoga utvrđuje da takav ugovor ne predstavlja poslovni odnos između zakupnika i jedinice lokalne samouprave na čijem se području zemljište nalazi, odnosno u ovome slučaju Grada Pleternice i poslovnog subjekta u vlasništvu brata obveznice, već poslovni odnos nastaje između zakupnika i Republike Hrvatske.

Slijedom navedenoga, u konkretnom slučaju ne dolazi do primjene ograničenje iz članka 21. stavka 1. ZSSI/21-a te nema zapreke da se subjekt, u kojem je nositelj ili vlasnik brat od obveznice, sklopi ugovor o zakupu državnog poljoprivrednog zemljišta.

Osim sklapanja navedenog ugovora o zakupu, odredbama Zakona o poljoprivredom zemljištu nije predviđeno da gradonačelnik na bilo koji drugi način sudjeluje u provođenju natječaja za dodjelu u zakup državnog poljoprivrednog zemljišta, obzirom da Gradsko vijeće Grada Pleternice donosi odluku o raspisivanju javnog natječaja te odluku o izboru najpovoljnije ponude za zakup poljoprivrednog zemljišta na prijedlog Povjerenstva za zakup, čije članove imenuje. Odluku o izboru najpovoljnije ponude Gradsko vijeće donosi uz prethodno mišljenje županije i suglasnost Ministarstva poljoprivrede, a način izračuna početne zakupnine uredbom propisuje Vlada Republike Hrvatske.

Iako obveznica ne odlučuje niti samostalno, niti temeljem prijedloga nekog drugog tijela o odabiru ponude za dodjelu državnog poljoprivrednog zemljišta u zakup, situacija u kojoj član obitelji obveznika podnosi prijavu na javni natječaj koji provodi tijelo javne vlasti u kojem obveznica obnaša dužnost gradonačelnice, predstavlja okolnost koja se može definirati kao potencijalni sukob interesa, obzirom da njezin privatni interes može utjecati na nepristranost u obavljanju javne dužnosti, u dijelu koji se odnosi na sklapanje ugovora temeljem odluke o izboru najpovoljnije ponude.

Slijedom navedenoga, obveznica Marija Šarić treba uskladiti svoje postupanje s odredbom članka 9. ZSSI/21-a, kako bi prevenirala situaciju u kojoj njezin privatni interes utječe na nepristranost u obavljanju javne dužnosti.

Stoga je obveznica, sukladno članku 9. stavku 1. ZSSI/21-a, dužna deklarirati okolnost da je poslovnom subjektu u vlasništvu njezina brata dodijeljeno državno poljoprivredno zemljište u zakup, i to članovima Gradskog vijeća Grada Pleternice te članovima Povjerenstva za zakup, te s istom okolnosti upoznati javnost objavom na internetskoj stranici Grada, čime se skreće pozornost članovima predstavničkog tijela, Povjerenstva za zakup i zainteresiranoj javnosti na mogućnost provođenja intenzivnijeg nadzora nad izvršavanjem poslovnog odnosa koji će nastati.

Temeljem sklopljenog ugovora kojim se utvrđuju prava i obveze zakupnika, što je izričita zakonska ovlast obveznice, poslovni subjekt u vlasništvu njezina člana obitelji stječe pravo na posjed i korištenje poljoprivrednog zemljišta, slijedom čega se nalazi u poziciji kontrolirati zakonitost cjelokupnog postupka koji prethodi sklapanju ugovora o zakupu.

Međutim, obveznica ne smije izvršavati svoje zakonske ovlasti koje ima kao gradonačelnica ako bi radnjama koje poduzima korist stekli članovi njezine obitelji te je dužna, temeljem članka 9. stavka 2. ZSSI/21, izuzeti se od potpisivanja ugovora o zakupu s poslovnim subjektom u vlasništvu člana svoje obitelji kao i svake druge radnje koju bi u provedbi postupka predmetnog javnog natječaja eventualno poduzimala te ovlastiti svog zamjenika na sklapanje ugovora o zakupu u ime Republike Hrvatske.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznici Mariji Šarić, elektroničkim putem
2. Objava na internetskoj stranici Povjerenstva
3. Pismohrana